<classify> Kambi hiyo itakuwa ni ya mwaka mmoja na miezi kadhaa, ambayo itawasaidia wanariadha hao kufanya vizuri katika mashindano mbalimbali ya kimataifa.Kocha Mkuu wa timu ya taifa ya riadha,Francis John alisema jana kwa njia ya simu kutoka Mbulu, ambako timu hiyo imepiga kambi kuwa, wanariadha hao wanaondoka leo kwenda Dar es Salaam.Alisema wakifika Dar es Salaam watakutana na Kamati ya Utendaji ya Olimpiki Tanzania TOC kujadili na kuingia mikataba kabla ya kwenda Eldoret kuanza kambi hiyo inayodhaminiwa na Kamati ya Kimataifa ya Olimpiki IOC, kupitia kitengo chake cha Olympic Solidarity.John aliwataja wanariadha watakaofaidika na kambi hiyo kuwa ni pamoja na Fabian Joseph anayekimbia marathoni, Fabian Nelson wa mbio za meta 5,000 na Basil wa meta 1500.Alisema kuwa kambi hiyo itasaidia kuwaongezea uwezo wanariadha hao wanaosaka viwango kwa ajili ya kufuzu kushiriki Michezo ya Mataifa ya Afrika, dunia na ile ya Olimpiki itakayofanyika baadaye mwaka huu na mwakani.Taarifa zingine zinasema kuwa wanariadha hao inabidi waingie mkataba kabla ya kwenda huko ili kuhakikisha muda wote watakuwa huko baada ya huko nyuma wanariadha wengine kukacha kambi hiyo.Wanariadha wawili wa Tanzania majina tunayo waliikacha kambi hiyo licha ya TOC kupitia IOC kulipia kambi hiyo inayomilikiwa na mwanariadha wa zamani wa Kenya, Kipchoge Keino, ambaye kwa sasa ni mwenyekiti wa Kamati ya Kenya.Kambi hiyo imekuwa ikitoa mafunzo kwa wanariadha mbalimbali wa ndani na nje ya Kenya, ambao wamekuwa wakifanya vizuri katika mashindano tofauti ya kimataifa.Kambi hiyo iliyopo meta 2,000 kutoka usawa wa bahari, imekuwa ikitoa vifaa mbalimbali vya mazoezi ambavyo huwawezesha wanariadha kufanya vizuri katika mashindano.Katibu Mkuu wa TOC, Filbert Bayi alikiri kuwepo kwa kambi hiyo kwa wanariadha hao, lakini alisisitiza kuwa, ofisi yake itatoa taarifa rasmi kesho Ijumaa wanariadha hao watakapokuwa jijini Dar es Salaam.  <topic>: michezo 